AN COIMISIÚN EORPACH An Bhruiséil,17.8.2021 COM(2021) 478 final 2021/0271(NLE) Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh ag an 15ú Comhthionól Ginearálta de chuid na hEagraíochta Idir‑rialtasaí um Iompar Idirnáisiúnta d’Iarnród (OTIF)



MEABHRÁN MÍNIÚCHÁIN 1.Ábhar an togra Baineann an togra seo leis an gcinneadh lena leagtar síos an seasamh atá le glacadh thar ceann an Aontais ag an 15ú seisiún de chuid an Chomhthionóil Ghinearálta den Eagraíocht Idir‑rialtasach um Iompar Idirnáisiúnta d’Iarnród (OTIF), i ndáil leis an Rialachán atá beartaithe a ghlacadh maidir le toghadh agus coinníollacha seirbhíse an Ard‑Rúnaí, agus maidir le cinntí eile a bhaineann leis an méid seo a leanas: modhnú rialacha nós imeachta an Chomhthionóil Ghinearálta, togra le haghaidh straitéis fhadtéarmach do OTIF, faireachán agus measúnú a dhéanamh ar ionstraim dlí, agus gníomhaíochtaí an Ghrúpa Saineolaithe i dtreo Dlí Iarnróid Aontaithe faoi choimirce Choimisiún Eacnamaíochta na Náisiún Aontaithe don Eoraip (UNECE). 2.Comhthéacs an togra 2.1.An Coinbhinsiún maidir le hIompar Idirnáisiúnta d’Iarnród (COTIF) Le COTIF rialaítear feidhmiú OTIF, a chuspóirí, a shaintréithe agus caidreamh na heagraíochta lena baill mar aon lena cuid gníomhaíochtaí go ginearálta. Tá 51 thír ina bpáirtithe in COTIF, lena n‑áirítear 25 Bhallstát den Aontas (gach Ballstát seachas an Chipir agus Málta). Tá an tAontas Eorpach ina pháirtí conarthach in COTIF freisin ó bhí 1 Iúil 2011 ann. Tá COTIF comhdhéanta den phríomh‑Choinbhinsiún agus na seacht nAguisín atá mar chuid lárnach den Choinbhinsiún agus lena mbunaítear dlí iarnróid aonfhoirmeach i.e. ceanglais fheidhmiúla theicniúla agus múnlaí de chonarthaí le haghaidh paisinéirí nó earraí a iompar (Aguisín A: An Conradh le haghaidh Iompar Idirnáisiúnta Paisinéirí d’Iarnród (CIV); Aguisín B: An Conradh le haghaidh Iompar Idirnáisiúnta Earraí d’Iarnród (CIM); Aguisín C: Iompar Idirnáisiúnta Earraí Contúirteacha d’Iarnród (RID); Aguisín D: An Conradh maidir le húsáid feithiclí i dtrácht iarnróid idirnáisiúnta (CUV); Aguisín E: An Conradh maidir le húsáid an bhonneagair i dtrácht iarnróid idirnáisiúnta (CUI) Aguisín F: Bailíochtú na gCaighdeán Teicniúil agus Glacadh Saintreoracha Teicniúla Aonfhoirmeacha is infheidhme maidir le hÁbhar Iarnróid atá beartaithe a úsáid i dTrácht Idirnáisiúnta - APTU; Aguisín G: Cead Isteach Teicniúil maidir le hÁbhar Iarnróid a úsáidtear i dTrácht Idirnáisiúnta - ATMF). 2.2.An comhaontú idir an tAontas Eorpach agus an Eagraíocht Idir‑rialtasach um Iompar Idirnáisiúnta d’Iarnród (OTIF) An 16 Meitheamh 2011, ghlac an Chomhairle Cinneadh 2013/103/AE maidir le síniú agus tabhairt i gcrích an Chomhaontaithe idir an tAontas Eorpach agus an Eagraíocht Idir‑rialtasach um Iompar Idirnáisiúnta d’Iarnród (OTIF) maidir le hAontachas an Aontais Eorpaigh don Choinbhinsiún maidir le hIompar Idirnáisiúnta d’Iarnród (COTIF) an 9 Bealtaine 1980, arna leasú le Prótacal Vilnias an 3 Meitheamh 1999. Tháinig an Comhaontú i bhfeidhm an 1 Iúil 2011. I gCinneadh 203/103/AE ón gComhairle tá Dearbhú ón Aontas a bhaineann le feidhmiú inniúlachta (Iarscríbhinn I) agus le socruithe inmheánacha le haghaidh na Comhairle, na mBallstát agus an Choimisiúin maidir le himeachtaí OTIF (Iarscríbhinn III). 2.3.Comhthionól Ginearálta OTIF Comhlacht uachtarach cinnteoireachta OTIF is ea an Comhthionól Ginearálta. Reáchtálann sé gnáthsheisiún gach 3 bliana. Is féidir leis seisiúin urghnácha a reáchtáil freisin. Glacann an Comhthionól Ginearálta cinntí maidir le tograí chun leasú a dhéanamh ar an gCoinbhinsiún. De réir an cháis, ní mór do dhá thrian nó leath na bpáirtí conarthacha na leasuithe arna nglacadh a fhormheas. Reáchtáladh gnáthsheisiún deiridh an Chomhthionóil Ghinearálta i mí Mheán Fómhair 2018. Bíonn an tAontas agus/nó a Bhallstáit rannpháirteach sa phróiseas sin i gcomhréir lena gcuid inniúlachtaí faoi seach, le Rialacha Nós Imeachta an Chomhthionóil Ghinearálta, agus le forálacha an Chomhaontaithe maidir le hAontachas an Aontais do COTIF. Bíonn córam sa Chomhthionól Ginearálta nuair a bhíonn tromlach (nó dhá thrian) pháirtithe conarthacha OTIF a bhfuil ceart vótála acu á n‑ionadú tráth na vótála. 2.4.An gníomh atá beartaithe ag Comhthionól Ginearálta OTIF Ag an 15ú seisiún a bheidh ag an gComhthionól Ginearálta meastar go nglacfar gníomhartha dlí agus cinntí riaracháin áirithe, a mbeadh tionchar acu ar ghníomhaíochtaí OTIF. An Comhthionól Ginearálta: –pléifidh sé togra an Ard‑Rúnaí straitéis fhadtéarmach le haghaidh OTIF a réiteach agus féadfaidh sé cinneadh a dhéanamh maidir leis na chéad chéimeanna agus gníomhaíochtaí eile; –déanfaidh sé an deis a mheas agus féadfaidh sé a chinneadh gníomhaíochtaí Mheitheal Chomhairleach na Saineolaithe Dlí agus an Choiste ad hoc um Chomhar a chumasc in aon Choiste ad hoc um Ghnóthaí Dlíthiúla agus Comhar Idirnáisiúnta amháin; –déanfaidh sé togra le haghaidh cinneadh maidir le faireachán agus measúnú a dhéanamh ar ionstraimí dlí OTIF a mheas agus féadfaidh sé an togra sin a ghlacadh; –féadfaidh sé a chinneadh tuairimí OTIF a fhoirmiú i ndáil le tionscnamh UNECE maidir le Dlí Iarnróid Aontaithe, go háirithe a mhéid a bhaineann leis an dá chur chuige mhalartacha i dtaobh dlí iarnróid a aontú ar an leibhéal domhanda.

–meastar go nglacfaidh sé togra le haghaidh Rialachán maidir le toghadh agus coinníollacha seirbhíse an Ard‑Rúnaí; –déanfaidh sé tograí le haghaidh modhnú ar Rialacha Nós Imeachta an Chomhthionóil Ghinearálta a mheas agus féadfaidh sé na tograí sin a ghlacadh. Déanfaidh an Comhthionól Ginearálta cinntí freisin maidir le hArd‑Rúnaí OTIF a thoghadh, le comhaltaí an Choiste Riaracháin a thoghadh, agus le creat an Bhuiséid. 3.An seasamh atá le glacadh thar ceann an Aontais Mír 7 ar an gClár Oibre - straitéis fhadtéarmach OTIF Cuirfidh an tArd‑Rúnaí an Comhthionól Ginearálta ar an eolas faoin togra chun straitéis fhadtéarmach do OTIF a réiteach mar chomhlánú ar an gclár oibre débhliantúil. An 25 Eanáir 2021, sheol an tArd‑Rúnaí Litir Chiorcláin chun dul i gcomhairle le baill OTIF (lena n‑áirítear an tAontas) i ndáil le ‘Dréacht‑togra le haghaidh straitéis OTIF fhadtéarmach’. Ar dtús bhí sé i gceist togra níos athmheasta, ina mbeadh torthaí an chomhairliúcháin curtha san áireamh, a thíolacadh lena ghlacadh ag an 15ú seisiún den Chomhthionól Ginearálta i mí Mheán Fómhair 2021. Chuir an Coimisiún ionchur an Aontais faoi bhráid Ardrúnaíocht OTIF an 17 Márta 2021. Ba dhíol sásaimh dó an tionscnamh ach mhaígh sé nach raibh forbairt leormhaith déanta ar an dréachtstraitéis agus nach bhfuil sé sách aibí lena ghlacadh ag an 15ú Comhthionól Ginearálta. Chuir an tAontas in iúl go bhfuil tuilleadh anailís chúlra agus plé ar leibhéal na saineolaithe ag teastáil chun doiciméad straitéiseach do OTIF atá fónta, fiúntach agus fadtéarmach a shaothrú. Ba cheart gurbh é an túsphointe anailís a dhéanamh ar staid reatha iompair iarnróid idirnáisiúnta, lena n‑áirítear na dúshláin atá ann faoi láthair agus na dúshláin atá le teacht a mhapáil agus an fhianaise ábhartha sna réimsí dlí, eacnamaíocha, comhshaoil agus teicneolaíocha a mheas. Sa doiciméad cruinnithe a réitigh an tArd‑Rúnaí don 15ú Comhthionól Ginearálta déantar achoimre ar na haighneachtaí ón gcomhairliúchán. Deirtear ann inter alia go mbeadh sé róluath cinneadh críochnaitheach a dhéanamh ar an dréachtstraitéis fhadtéarmach ag an bpointe seo, agus moltar ann leanúint leis an bplé laistigh agus lasmuigh de OTIF agus an plé sin a threisiú. Ina dhiaidh sin, dhéanfaí dréacht‑togra athbhreithnithe nua a thíolacadh lena ghlacadh ag an gcéad Chomhthionól Ginearálta eile atá beartaithe don Fhómhar 2024. Tá an togra le haghaidh cinneadh ag an 15ú Comhthionól Ginearálta i gcomhréir leis na barúlacha ginearálta a chuir an tAontas isteach le linn an phróisis chomhairliúcháin agus ba cheart tacú leo dá réir. Le linn tuilleadh plé faoin ábhar seo laistigh de OTIF ba cheart é a bheith d’aidhm ag seasamh an Aontais an méid seo a leanas a áirithiú: –Go bhfuil straitéis fhadtéarmach OTIF comhsheasmhach le Straitéis an Aontais Eorpaigh maidir leis an Eoraip agus an Áise a Chónascadh agus le cuspóirí beartais ábhartha an Aontais maidir le hiompar d'iarnród, lena n‑áirítear a mhéid a bhaineann le forbairtí atá ar bun faoi láthair agus forbairtí a bheidh ann amach anseo, san earnáil iarnróid, faoi thionchar athruithe eacnamaíocha agus sóisialta (e.g. an t‑aistriú glas agus digiteach, an domhandú); –Le ceapadh chuspóirí straitéiseacha fadtéarmacha OTIF cumhdaítear go leormhaith aidhmeanna na heagraíochta, mar a leagtar amach in Airteagal 2 de COTIF, agus ní chuireann sé le cuspóirí OTIF agus/ nó ní léirmhínítear na cuspóirí atá ann faoi láthair ar bhealach lenarb intuigthe síneadh ar inniúlachtaí OTIF; –Déantar measúnú doiciméadaithe ar an tionchar a d’fhéadfadh an straitéis fhadtéarmach a imirt ar eagrú agus acmhainní OTIF mar chuid den togra le haghaidh dréacht‑togra athbhreithnithe; –Agus í glactha ag an gComhthionól Ginearálta, cuirfear an straitéis chun feidhme go príomha trí úsáid a bhaint as uirlisí agus nósanna imeachta atá in úsáid in COTIF cheana (clár oibre, buiséad, tuarascálacha bainistíochta, gníomhaíochtaí na mbrainsí, etc.). Mír 8, a) ar an gClár Oibre - Tuarascáil maidir le gníomhaíochtaí an Choiste ad hoc um Chomhar agus Mheitheal na Saineolaithe Dlí Cuirfear an Comhthionól Ginearálta ar an eolas faoi ghníomhaíochtaí an Choiste ad hoc um Chomhar agus Mheitheal na Saineolaithe Dlí le linn na tréimhse 2019-2021 (SG-21018-AG 15/8.1). Breithneoidh sé an togra ón Ard‑Rúnaí maidir le gníomhaíochtaí an dá chomhlachta a chumasc in aon Choiste ad hoc um Ghnóthaí Dlíthiúla agus Comhar Idirnáisiúnta amháin. Sainmhínítear creat institiúideach OTIF i dTeideal III de COTIF (Struchtúr agus Feidhmiú). Sainmhínítear brainsí OTIF in Airteagal 13 de COTIF, lena n‑áirítear an Comhthionól Ginearálta, an Coiste Riaracháin, an Coiste Athbhreithnithe, an Coiste Saineolaithe um Iompar Earraí Contúirteacha (Coiste Saineolaithe RID), an Coiste um Éascú Iarnróid, an Coiste Saineolaithe Teicniúla agus an tArd‑Rúnaí. Le Mír 2 den Airteagal sin, foráiltear freisin maidir leis an méid seo a leanas: ‘Féadfaidh an Comhthionól Ginearálta a chinneadh go mbunófar coistí eile go sealadach le haghaidh tascanna sainiúla.’ Dá bhrí sin, ní athródh togra an Ard‑Rúnaí, chun Coiste ad hoc um Ghnóthaí Dlíthiúla agus Comhar Idirnáisiúnta a bhunú go sealadach, creat institiúideach reatha OTIF. Sa tuarascáil a chuir an tArd‑Rúnaí i láthair, tugtar le fios go bhfuil a sainorduithe comhlíonta go héifeachtach ag an gCoiste ad hoc um Chomhar agus Meitheal na Saineolaithe Dlí agus go bhfuil a bhfiúntas léirithe acu i gcomhthéacs dhlí OTIF a fhorbairt agus comhair idirnáisiúnta a neartú. Ag a gceathrú seisiúin i mí Aibreáin 2021, chomhaontaigh an dá chomhlacht ar thogra comhpháirteach chun a gcuid oibre a atheagrú amach anseo agus dá bharr sin an t‑ualach riaracháin a laghdú trí aon Choiste ad hoc amháin a bhunú. Tá an togra le haghaidh atheagrúcháin ábhartha agus iomchuí. Le linn na gceithre sheisiún a bhí ag an gCoiste ad hoc um Chomhar agus Meitheal na Saineolaithe Dlí, tugadh ar aird gurb iad na hionadaithe céanna ó bhaill OTIF a fhreastalaíonn ar an dá chruinniú go hiondúil. Ina theannta sin, a mhéid a bhaineann le gníomhaíochtaí OTIF, bíonn gné láidir dlí ag formhór na saincheisteanna ar a dteastaíonn comhar ar an leibhéal idirnáisiúnta. Laghdófaí go héifeachtach an t‑ualach riaracháin atá ar Ardrúnaíocht OTIF trí Choiste nua ad hoc um Ghnóthaí Dlíthiúla agus Comhar Idirnáisiúnta a chruthú, ach dhaingneofaí freisin cumas OTIF cur i bhfeidhm COTIF a fheabhsú agus rannchuidiú le haghaidh a thabhairt ar na dúshláin atá ag teacht chun cinn, a bhaineann le hiompar iarnróid idirnáisiúnta ar an leibhéal domhanda (féach e.g. mír 8, d) ar an gclár oibre).

Ba cheart tacú leis an togra dá bhrí sin, faoi réir na barúla seo a leanas. Cumhdaíonn an sainordú atá beartaithe don Choiste ad hoc nua a bhfuil i sainorduithe an Choiste ad hoc um Chomhar agus Mheitheal na Saineolaithe Dlí, seachas gné amháin díobh. Chinn an 13ú Comhthionól Ginearálta go ndéanfadh an Coiste ad hoc um Chomhar a ghníomhaíochtaí a chomhordú leis na brainsí a shainmhínítear in Airteagal 13 § 1 de COTIF (i.e. an Comhthionól Ginearálta, an Coiste Riaracháin, an Coiste Athbhreithnithe, an Coiste Saineolaithe um Iompar Earraí Contúirteacha, an Coiste um Éascú Iarnróid, an Coiste Saineolaithe Teicniúla agus an tArd‑Rúnaí). Tá an ghné sin in easnamh i dtéacs an togra le haghaidh cinnidh. Molann an tArd‑Rúnaí sainordú a thabhairt don Choiste Saineolaithe um Iompar Earraí Contúirteacha agus don Choiste Saineolaithe Teicniúla, go heisiach laistigh dá gcuid inniúlachtaí faoi seach, cinntí a ghlacadh maidir le comhar le heagraíochtaí agus comhlachais idirnáisiúnta eile agus an Coiste ad hoc um Ghnóthaí Dlíthiúla agus Comhar Idirnáisiúnta a chur ar an eolas maidir lena ngníomhaíochtaí i ndáil le comhar idirnáisiúnta agus gníomhaíochtaí den sórt sin a chomhordú leis, más gá. Féadfaidh an tAontas tacú leis an ngné seo. Tá sé tábhachtach agus riachtanach freisin, áfach, go gcomhordóidh an Coiste ad hoc um Ghnóthaí Dlíthiúla agus Comhar Idirnáisiúnta, é féin, a gcuid gníomhaíochtaí leis na brainsí buana eile OTIF. De bhrí nach féidir Coiste ad hoc a bhunú ach amháin ar bhonn sealadach, is gá tréimhse an tsainordaithe, a bheidh le tabhairt ag an 15ú Comhthionól Ginearálta, a shainiú (3 nó 6 bliana). Chun faireachán a ghníomhaíochtaí ag an gComhthionól Ginearálta a éascú, dealraíonn sé gurbh fhearr go mbunófaí an Coiste ad hoc nua ar feadh tréimhse tosaigh 3 bliana, tréimhse a d’fhéadfaí a athnuachan de réir mar is iomchuí. Ba cheart don Aontas tacú le glacadh an togra le haghaidh cinnidh, ar choinníoll go mbunófar an Choiste ad hoc um Ghnóthaí Dlíthiúla agus Comhar Idirnáisiúnta faoi shainordú ar feadh tréimhse tosaigh nach mó ná 3 bliana é agus go mbeidh ceanglas ann a ghníomhaíochtaí a chomhordú leis na brainsí a shainmhínítear in Airteagal 13 § 1 de COTIF. Mír 8, b) ar an gClár Oibre - Faireachán agus measúnú ar ionstraimí dlí Réitigh Meitheal Chomhairleach na Saineolaithe Dlí togra le haghaidh cinneadh maidir le faireachán agus measúnú a dhéanamh ar ionstraimí dlí agus na Nótaí Míniúcháin a ghabhann leis. Sa chinneadh atá beartaithe, leagtar amach na forálacha dlí maidir le heagrú agus cur chun feidhme beartais faireacháin agus mheasúnaithe ar ionstraimí dlí OTIF (raon feidhme, pleanáil agus beartú tosaíochta, comhar, bailiú sonraí, measúnú agus obair leantach), i gcomhréir le cuspóirí Chlár Oibre 2020-2021 OTIF. I gcomhréir lena phlean oibre, bhreithnigh Meitheal na Saineolaithe Dlí saincheisteanna éagsúla a bhaineann le beartas faireacháin agus measúnaithe ar chreat dlíthiúil COTIF a bhunú. D'ullmhaigh sí dréachtfhorálacha dlí, bunaithe ar thogra a réitigh an Ardrúnaíocht, agus phléigh sí iad Airteagal ar Airteagal. Ag an 4ú seisiún dá cuid, chuir sí bailchríoch ar an dréachtchinneadh agus ar na Nótaí Míniúcháin a ghabhann leis, lena chur faoi bhráid an 15ú seisiún den Chomhthionól Ginearálta lena ghlacadh. Leis an gcinneadh atá beartaithe, cuirtear ar bhonn foirmiúil agus cuirtear chun gnímh tasc OTIF a leagtar amach in Airteagal 2 § 1, litir e) chun súil a choinneáil ar chur i bhfeidhm na rialacha agus na moltaí (ionstraimí dlí) uile arna mbunú laistigh den eagraíocht. Chuige sin, bunaítear leis an dréachtchinneadh ceanglais shonracha d’Ard‑Rúnaí OTIF agus do bhaill OTIF, go háirithe an méid seo a leanas: déanfaidh an tArd‑Rúnaí faireachán agus measúnú ar chur chun feidhme an Choinbhinsiúin (Airteagal 2, §1, den dréachtchinneadh) go córasach; beidh brainsí OTIF i dteideal faireachán agus measúnú ar chur i bhfeidhm ionstraime dlí faoi leith a thionscnamh laistigh de raon feidhme a n‑inniúlachtaí nó forálacha sonracha díobh. Féadfaidh an tArd‑Rúnaí faireachán agus measúnú ar aon ionstraim dlí a thionscnamh (Airteagal 1, §2, den dréachtchinneadh); Oibreoidh baill OTIF i gcomhar leis an Ard‑Rúnaí agus soláthróidh siad an fhaisnéis ábhartha go léir chun faireachán agus measúnú a dhéanamh ar ionstraimí dlí (Airteagal 4, §1, den dréachtchinneadh). Ba cheart don Aontas tacú le glacadh an Chinnidh, maidir le faireachán agus measúnú a dhéanamh ar ionstraimí dlí, ag an gComhthionól Ginearálta, agus na Nótaí Míniúcháin a fhormheas. Mír 8, c) ar an gClár Oibre - Modhnú Rialacha Nós Imeachta an Chomhthionóil Ghinearálta maidir le rannpháirtíocht agus ionadaíocht (dintiúir) Réitigh Meitheal na Saineolaithe Dlí tograí chun forálacha Rialacha Nós Imeachta an Chomhthionóil Ghinearálta (Airteagail 4 go 7) maidir le dintiúir a leasú, d’fhonn iad a fheabhsú agus a shoiléiriú, lena mbreithniú agus lena nglacadh ag an gComhthionól Ginearálta. Is de chineál beacht riaracháin iad na modhnuithe atá beartaithe, a bhfuil sé d’aidhm acu an nós imeachta a fheabhsú lena mbaineann dintiúir agus cumhachtaí seachvótála an ionadaíochta agus cumhachtaí vótála bhaill OTIF a ghlacann páirt sa Chomhthionól Ginearálta. Ba cheart don Aontas tacú le glacadh na leasuithe ar Airteagail 4 go 7 dá Rialacha Nós Imeachta, ag an gComhthionól Ginearálta, agus na Nótaí Míniúcháin a ghabhann leo a fhormheas. Mír 8, d) ar an gClár Oibre) – tionscnamh UNECE maidir le Dlí Iarnróid Aontaithe Baineann an t‑ábhar le comhchuibhiú agus aontú dhlí an iompair iarnróid le haghaidh trácht idirnáisiúnta san Eoráise, a bhainistítear faoi láthair trí dhá chóras dlí ar leith: –An Coinbhinsiún maidir le hIompar Idirnáisiúnta d’Iarnród (COTIF) arna riar ag an Eagraíocht Idir‑rialtasach um Iompar Idirnáisiúnta d’Iarnród (OTIF), a chuimsíonn 51 Stát, 25 Bhallstát den Aontas Eorpach san áireamh, agus an tAontas Eorpach ó bhí 2011 ann; –An Comhaontú maidir le hIompar Idirnáisiúnta Earraí d’Iarnród (SMGS) arna riar ag an Eagraíocht um Chomhar idir Iarnróid (OSJD), a chuimsíonn 29 Stát, 9 mBallstát den Aontas Eorpach ón Eoraip Thoir san áireamh. Cumhdaíonn rialacha OTIF gach cineál conartha a bhíonn ag plé le hiompar idirnáisiúnta d’iarnród, lena n‑áirítear conarthaí i dtaca le hearraí a iompar, paisinéirí a iompar, earraí contúirteacha a iompar, bonneagar a úsáid, feithiclí a úsáid. Cumhdaíonn rialacha OTIF ceanglais sábháilteachta agus idir‑inoibritheachta freisin. Is baill iad Cónaidhm na Rúise, an tSín, agus mórchuid thíortha na hÁise Láir de OSJD, a cruthaíodh in 1956, agus ní mór rialacha OSJD a chur i bhfeidhm maidir le gach conradh i dtaca le hiompar idirnáisiúnta earraí. Dá bhrí sin, seoladóirí agus cuideachtaí iarnróid a bhfuil seirbhísí iompar lastas iarnróid á n‑oibriú acu idir an Eoraip agus an tSín, ní mór dóibh dhá chonradh ar leith a chruthú, faoi dhá chóras dlí agus dliteanais dhifriúla. Meastar gur bac é sin ar an trácht iarnróid idir an Eoraip agus an Áise, atá ag méadú, agus ar iomaíochas an iompair iarnróid don chineál sin seirbhíse. Is é is aidhm do thionscnamh UNECE maidir le Dlí Iarnróid Aontaithe na fadhbanna sin a réiteach. Cuireadh tús leis sin in 2011 i bhfoirm Grúpa Saineolaithe i dtreo Dlí Iarnróid Aontaithe (URL), ar tugadh sainordú dóibh chun cur chuige a fhorbairt maidir le dlí an iompair iarnróid a aontú d’fhonn iomaíochas seirbhísí lastas iarnróid idir an Eoraip agus an Áise a fheabhsú. Bhailigh an Grúpa saineolaithe le chéile ó na foinsí seo a leanas: Cónaidhm na Rúise, an Eilvéis, an Tuirc, roinnt Ballstát den Aontas, an Coimisiún Eorpach (breathnóir), agus ó eagraíochtaí, comhlachais agus gnóthais iarnróid idirnáisiúnta ábhartha (e.g. OTIF, OSJD, CIT, Russian Railways, Deutsche Bahn, PKP Cargo). I rith a shainordaithe dheireanaigh (2018-2021), bhí an Grúpa Saineolaithe le hionstraim a fhorbairt atá ceangailteach ó thaobh dlí, agus dréacht‑Fhorálacha Dlí URL don chonradh maidir le hiompar earraí a forbraíodh i sainorduithe roimhe á gcur san áireamh. Níor éirigh leis an ngrúpa teacht ar chomhaontú, áfach, mar gheall ar an deighilt leanúnach idir dhá chur chuige ar leith a bhí ag teacht salach ar a chéile: Molann saineolaithe an Aontais Eorpaigh cur chuige pragmatach céim ar chéim, agus an chéim tosaigh a bheadh ann ná ‘Coinbhinsiún URL maidir le conradh iompair’ a ghlacadh (cosúil le Coinbhinsiún CMR maidir le hiompar earraí de bhóthar), a d’fhéadfadh a bheith ann i gcomhthráth le rialacha ábhartha OTIF agus OSJD; chun tacú leis an gcur chuige sin, chuir an Coimisiún páipéar anailíseach isteach i mí Aibreáin 2019, ar fháiltigh tromlach na saineolaithe roimhe agus ar thacaigh siad leis. Ar an taobh eile, molann Cónaidhm na Rúise ‘coinbhinsiún maidir le creat domhanda’ a ghlacadh, lena gcumhdófaí speictream iomlán dhlí an iompair iarnróid, i.e. raon feidhme reatha iomlán rialacha OTIF chomh maith le roinnt mhaith réimsí acquis iarnróid an Aontais Eorpaigh; leis an gcur chuige sin foráiltear díscaoileadh OTIF agus OSJD araon ar mhaithe le Gníomhaireacht NA tiomnaithe nua atá fós le sainmhíniú/reáchtáil. Sa tuarascáil a bheidh á seoladh chuig a máthairchomhlacht, is é sin an Mheitheal um Iompar d’Iarnród (SC.2), i mí na Samhna 2021, measann an Grúpa Saineolaithe go bhfuil a sainordú tugtha chun críche tar éis dóibh dhá sheisiún bhreise a reáchtáil i mí Mheán Fómhair 2020 agus i mí Eanáir 2021.

D’aontaigh an Grúpa Saineolaithe doiciméad aschuir áirithe amháin a chur i láthair dar teideal ‘Coinbhinsiún maidir leis an gconradh le haghaidh iompar idirnáisiúnta earraí d’iarnród mar an chéad Choinbhinsiún i gcóras Coinbhinsiúin maidir le Dlí Iarnróid Aontaithe’. Cé go soláthraítear leis an doiciméad sin forálacha ó bhrollach go forálacha substainteacha go forálacha deiridh, ar dréacht de ‘Choinbhinsiún URL maidir le Conradh Iompair’ iad i dteannta a chéile, ní raibh an Grúpa Saineolaithe in ann teacht ar chomhaontú maidir leis na forálacha sin ina n‑iomláine agus iad a thabhairt chun críche ansin, ar an ábhar nach raibh an Grúpa Saineolaithe in ann malairt cur chuige i leith URL a shárú, mar a mhínítear thíos: ‘5. (…) Cur chuige A - cruthú rialacha aontaithe don iompar d’iarnród ar chonairí Eor‑Áiseacha i limistéir ina dteastaíonn siad go géar ón tionscal – i.e. an conradh iompair – ach gan aon tionchar a imirt ar an dá eagraíocht iarnróid atá ann cheana agus na rialacha dlíthiúla (go háirithe CIM agus SMGS) is infheidhme maidir le hiompar earraí laistigh dá gcríocha féin (dlí comhéadain); in ECE/TRANS/SC.2/GEURL/2021/3 tá córas dlí san áireamh don chonradh maidir le hiompar idirnáisiúnta earraí d’iarnród, agus meastar go gcomhlíontar leis sin an cuspóir dlí comhéadain atá aige. D’fhéadfaí é a ghlacadh go foirmiúil mar choinbhinsiún go tapa agus ansin d’éascódh sé iompar earraí ar chonairí Eor‑Áiseacha, rud a d’fhreastalódh ar riachtanais na n‑iompróirí iarnróid agus an tionscail ábhartha araon; agus Cur chuige B – cruthú sraith rialacha dlíthiúla aontaithe aonair le haghaidh aon iompar iarnróid trasteorann sa limistéar Eor‑Áiseach, a chuirfear in ionad chórais reatha CIM agus SMGS, agus nach mbeidh á cur i bhfeidhm go dtí go mbeidh idirbheartaíocht déanta maidir le gach iarscríbhinn (e.g. bonneagar, rothra, dlí na vaigíní, iompar earraí contúirteacha) agus go mbeidh na hiarscríbhinní sin glactha. Níl éileamh práinneach ag an tionscal sa tríú córas dlí, mar áirithíonn nóta coinsíneachta CIM/SMGS seachadtaí iarnróid gan uaim. Ní thagann ECE/TRANS/SC.2/GEURL/2021/3 leis an gcur chuige sin. (…). 6. Dá leanfaí cur chuige A, chuirfí Coinbhinsiún URLCoC i láthair bunaithe ar ECE/TRANS/SC.2/GEURL/2021/3 chun fónamh mar dhlí comhéadain idirnáisiúnta lena chur i bhfeidhm láithreach ag a Pháirtithe Conarthacha, ar bhonn rogha a bheith páirteach, le haghaidh iompar earraí d’iarnród ar na conairí iompair Eor‑Áiseacha, rud a d’fhágfadh nach n‑imreofaí aon tionchar ar Choinbhinsiún COTIF/CIM nó ar Chomhaontú SMGS. 7. Dá leanfaí cur chuige B, d’fhéadfaí URL a fhorbairt mar shraith rialacha dlíthiúla aonair le haghaidh oibríochtaí iompair d’iarnród, a bhféadfaí a chur in ionad CIM agus SMGS tráth a nglactha. Mar sin féin, bheadh sin lasmuigh de Théarmaí Tagartha an Ghrúpa Saineolaithe, a thugann coinbhinsiún maidir le Conradh Iompair Earraí chun críche, ach lena hais sin, a iarrann ar an nGrúpa gan aird a dhíriú ar aon fhadhbanna ach amháin iad siúd atá ábhartha ó thaobh trácht lastas iarnróid idirnáisiúnta de. 8. I bhfianaise an mhéid thuas, tá an Grúpa Saineolaithe ag iarraidh ar an Meitheal um Iompar d’Iarnród (SC.2) a machnamh a dhéanamh ar an dá chur chuige.’ I bhfianaise an tionchair fhéideartha ar OTIF, chuir an 13ú Comhthionól Ginearálta de chuid OTIF de chúram ar Mheitheal na Saineolaithe Dlí tionscnamh UNECE maidir le dlí iarnróid aontaithe a phlé. Ag an gceathrú seisiún dá cuid, thug Meitheal na Saineolaithe Dlí aird ar an leagan nuashonraithe den tuarascáil maidir le haontú an dlí iarnróid arna hullmhú ag Rúnaíocht OTIF. Pléadh inti an dá chur chuige a gcuirtear síos orthu thuas agus cinneadh mar a leanas: ‘Ní thiocfadh dlí comhéadain idir COTIF/CIM agus SMGS salach ar COTIF nó ní bheadh aon fhorluí i gceist, ar choinníoll gurbh é is aidhm dó aon choinbhleacht le CIM UR agus SMGS a sheachaint agus bearna sna rialacháin idirnáisiúnta maidir le hiompar idirnáisiúnta a dhruidim sa chás nach féidir CIM UR nó SMGS a chur i bhfeidhm i ndáil leis an turas ina iomláine (trácht idir an Eoraip agus an Áise); Má chuirtear sraith rialacha dlíthiúla aontaithe aonair le haghaidh aon iompar iarnróid trasteorann sa limistéar Eor‑Áiseach in ionad chórais OTIF agus OSJD atá ann cheana, tiocfaidh an tsraith rialacha sin salach ar COTIF agus beidh forluí eatarthu. Ní fhéadfaí córas aonair den chineál sin a fhorbairt go dtí go mbeadh tiomantas polaitiúil agus rannpháirtíocht iomlán ann ó OSJD agus OTIF agus óna mbaill. Toradh eile a bheadh ag an gcur chuige sin ná séanadh an dá chóras dhlíthiúla phrofa atá ann cheana, COTIF/CIM agus SMGS, agus díscaoileadh OTIF agus OSJD.’ Ar an mbonn sin, is é an méid seo a leanas a mholann Ard‑Rúnaí OTIF don Chomhthionól Ginearálta: (1)gur cheart aire a thabhairt do thuarascáil an Ard‑Rúnaí agus conclúidí Mheitheal na Saineolaithe Dlí maidir leis na cuir chuige a d’fhéadfadh a bheith ann i leith aontú an dlí iarnróid; (2)gur cheart tacú le cur ar bun agus glacadh dlí comhéadain idir COTIF/CIM agus SMGS chun iompar lastas iarnróid idirnáisiúnta idir an Eoraip agus an Áise a éascú, ar choinníoll nach dtagann an dlí comhéadain sin salach ar CIM UR nó SMGS; (3)gur cheart treoir a thabhairt don Ard‑Rúnaí leanúint den rannpháirtíocht in obair UNECE maidir leis an tionscadal chun an dlí iarnróid a aontú, agus don Choiste ad hoc um ghnóthaí dlíthiúla agus comhar idirnáisiúnta chun faireachán a dhéanamh ar thionscadal UNECE a mhéid a bhaineann le haontú an dlí iarnróid; (4)gur cheart an cinneadh a rinneadh ag an 13ú seisiún dá chuid a athdhearbhú, lena n‑aithníonn an Comhthionól Ginearálta nach mór dó cinneadh a dhéanamh roimh ré maidir le páirt a ghlacadh in ullmhú aon téacs nua faoin dlí iarnróid idirnáisiúnta, a bhféadfadh a raon feidhme nó a chuspóirí teacht salach ar raon feidhme COTIF nó cuspóirí OTIF nó a bhféadfadh forluí páirteach le raon feidhme COTIF nó cuspóirí OTIF a bheith i gceist leis. I bhfianaise an 74ú seisiún de chuid Mheitheal UNECE um Iompar d’Iarnród i mí na Samhna 2021, is tábhachtach go leagfadh OTIF seasamh soiléir síos i leith thionscnamh URL. Is cóineasach iad na heilimintí sa chinneadh atá beartaithe, agus tacaíonn siad leis an gcur chuige arna mholadh ag saineolaithe Bhallstáit an Aontais Eorpaigh i nGrúpa Saineolaithe UNECE i dtreo Dlí Iarnróid Aontaithe. Dá bhrí sin, ba cheart don Aontas tacú le gach ceann de na ceithre eilimint den chinneadh atá beartaithe arna liostú thuas. Mír 9 ar an gClár Oibre – Rialacha maidir le toghadh agus coinníollacha seirbhíse an Ard‑Rúnaí Thug an 13ú Comhthionól Ginearálta treoir don Choiste Riaracháin iniúchadh a dhéanamh ar réiteach struchtúrach maidir le hArd‑Rúnaí ad interim a cheapadh agus rialacha mionsonraithe is infheidhme maidir le toghadh an Ard‑Rúnaí a réiteach. Ag an 130ú seisiún dá chuid i mí Feabhra 2019, d’iarr an Coiste Riaracháin ar Mheitheal na Saineolaithe Dlí scrúdú a dhéanamh ar na saincheisteanna maidir le hArd‑Rúnaí ad interim a cheapadh agus an tArd‑Rúnaí a thoghadh, agus tograí a chur isteach chun an dá shaincheist sin a rialú. Bunaithe ar dhea‑chleachtais idirnáisiúnta agus na ceachtanna atá foghlamtha laistigh de OTIF, mhol an Rúnaíocht ionstraim a bheadh ceangailteach ó thaobh dlí a ghlacadh. Is faoin gComhthionól Ginearálta atá sé rialacha den chineál sin a chinneadh agus a ghlacadh. Réitigh Meitheal na Saineolaithe Dlí togra le haghaidh Rialachán maidir le toghadh agus coinníollacha seirbhíse an Ard‑Rúnaí, chomh maith leis na Nótaí Míniúcháin a ghabhann leis, agus togra le haghaidh mhodhnú Rialacha Nós Imeachta an Chomhthionóil Ghinearálta (maidir le toghadh an Ard‑Rúnaí) in éineacht leis na Nótaí Míniúcháin.

Is é an príomhdhoiciméad lena bhreith faoin mír seo ar an gclár oibre ná an ‘Togra le haghaidh Rialachán maidir le toghadh agus coinníollacha seirbhíse an Ard‑Rúnaí’ (Iarscríbhinn 1 a ghabhann le doiciméad SG-21022-AG 15/9). Soláthraíonn sé creat dlí cuimsitheach a chumhdaíonn príomhghnéithe uile an ábhair (prionsabail na dtoghchán, critéir cháilíochta, glao ar iarratas, iarratais, curriculum vitae, deimhniú dea‑shláinte, cur isteach agus imscrúdú iarratas, trédhearcacht, vótáil, coinníollacha seirbhíse, folús an phoist). Foráiltear ann freisin maidir le ‘fóram d’iarratasóirí’, is é sin, cruinniú neamhfhoirmiúil chun na hiarratasóirí a chur i láthair. Tá an Coiste Riaracháin chun an fóram iarratasóirí a ghairm 4 seachtaine ar a laghad roimh sheisiún an Comhthionóil Ghinearálta a mbeidh an toghchán ar siúl lena linn. Is féidir an réasúnú don togra seo a aimsiú sna Nótaí Míniúcháin: ‘1. Mar riail ghinearálta, cinntear roghanna na mBallstát maidir le hiarratasóirí roimh an gComhthionól Ginearálta, mar sin ní mór deis a thabhairt d’iarratasóirí agus do bhaill araon bualadh le chéile roimh an gComhthionól Ginearálta. (…) 3. Is deis é fóram na n‑iarratasóirí do na hiarratasóirí ar fad iad féin agus a bhfís a chur ar a súile do Bhaill uile OTIF ar comhchéim roinnt seachtainí ar a laghad roimh an gComhthionól Ginearálta. Ní hamháin go méadódh seo feiceálacht na n‑iarratasóirí, thabharfadh sé am do na baill freisin machnamh agus comhairliúcháin a chur díobh roimh an toghchán. 4. Ba cheart cur i láthair ó gach iarratasóir a bheith san áireamh san fhóram agus deis a bheith ann ina dhiaidh sin le haghaidh ceisteanna agus freagraí. (…) 7. I bhfianaise a íogaire atá an próiseas agus chun meas a léiriú ar dhínit na n‑iarratasóirí, mar aon le hidirghníomhú níos macánta idir iarratasóirí agus baill a áirithiú, tá an rannpháirtíocht teoranta do na baill amháin.’ Go ginearálta, leis an rialachán atá beartaithe, d’fheabhsófaí éifeachtúlacht agus trédhearcacht phróiseas tofa Ard‑Rúnaí OTIF. I rith phléití Mheitheal na Saineolaithe Dlí, áfach, bhí dianphlé ann faoin bhforáil maidir le ceanglais teanga, mar chuid de chritéir cháilíochta iarratasóirí ar an bpost mar Ard‑Rúnaí OTIF (Airteagal 5 c) den togra le haghaidh rialacháin), ina ndearbhaítear an méid seo a leanas: ‘Eolas ar an mBéarla agus ar cheann amháin eile ar a laghad de theangacha oibre OTIF (Fraincis nó Gearmáinis). Teastaíonn eolas ag leibhéal úsáideora chumasaigh i dteanga amháin agus eolas ag leibhéal úsáideora neamhspleách sa teanga eile i gcomhréir le scála domhanda an Chreata Chomhchoitinn Tagartha Eorpaigh le haghaidh Teangacha (CEFR).’ Murab ionann agus na critéir cháilíochta a chuirtí i bhfeidhm roimhe seo le haghaidh iarratasóirí ar an bpost mar Ard‑Rúnaí OTIF (eolas ar gach ceann de thrí theanga oibre OTIF, agus a bheith in ann dréachtú go héasca agus go líofa in aon cheann amháin de na teangacha oibre), leagann an rialachán atá beartaithe an bhéim go sonrach ar eolas ar an mBéarla. Thairis sin, ní bheadh ag teastáil ach eolas ar dhá cheann de trí theanga oibre OTIF. Tugann na Nótaí Míniúcháin an méid seo a leanas le fios: ‘Is buntáiste é, áfach, eolas ar theangacha eile agus, thar aon ní eile, ar an tríú teanga oibre OTIF. Ina theannta sin, tugtar faoi deara gurb é an Béarla is mó a úsáidtear i gcruinnithe seachtracha (murab ionann agus cruinnithe inmheánacha OTIF) agus le haghaidh cumarsáid sheachtrach.’ D’ainneoin an mhínithe thuas, ní cosúil go bhfuil an fhoráil lena mbaineann comhsheasmhach le hAirteagal 1 § 6 de COTIF, ina bhforáiltear maidir leis an méid a leanas: ‘Is iad Béarla, Fraincis agus Gearmáinis a bheidh mar theangacha oibre na hEagraíochta. Féadfaidh an Comhthionól Ginearálta teangacha oibre eile a thabhairt isteach’. Mar is léir freisin ó ardchaighdeán an chúigear iarratasóirí a chuir isteach ar an toghchán roimhe seo in 2019 agus ón réimse náisiúntachtaí a bhí i gceist (Francach, Gearmánach, Iodálach, Ollannach, Ostarach), níl aon chosúlacht air go bhfuil na critéir teanga a cuireadh i bhfeidhm go dtí seo – eolas ar gach ceann de thrí theanga oibre OTIF agus a bheith in ann dréachtú go héasca agus go líofa in aon cheann de na teangacha oibre – ina mbac ar iarratais ó ghairmithe ardcháilithe ar phost Ard‑Rúnaí OTIF. Measann an Coimisiún gur cheart don Aontas tacú le glacadh an ‘Rialacháin maidir le toghadh agus coinníollacha seirbhíse an Ard‑Rúnaí’, ach iarrann siad go leasófar Airteagal 5 (Critéir cháilíochta) chun aon idirdhealú idir trí theanga oibre OTIF a sheachaint. Ba cheart don Aontas tacú freisin le formheas na Nótaí Míniúcháin, arna modhnú ar seisiún maidir leis an leasú atá beartaithe ar Airteagal 5 den Rialachán. Ba cheart don Aontas tacú freisin le glacadh na leasuithe ar Airteagail 10 agus 22 de Rialacha Nós Imeachta an Chomhthionóil Ghinearálta, a bhaineann le toghadh agus coinníollacha seirbhíse an Ard‑Rúnaí agus formheas na Nótaí Míniúcháin. Mír 10 ar an gClár Oibre – Modhnú Rialacha Nós Imeachta an Chomhthionóil Ghinearálta Mar a luaitear thuas faoi mhír 8, pointe c) agus faoi mhír 9 ar an gclár oibre, déanfaidh an Comhthionól Ginearálta cinneadh faoi thograí maidir lena Rialacha Nós Imeachta a mhodhnú. Agus Airteagal 27 de Rialacha Nós Imeachta an Chomhthionóil Ghinearálta á chur i bhfeidhm, ba cheart leagan comhdhlúite de gach leasú ar na Rialacha Nós Imeachta a chur isteach lena mbreithniú agus lena nglacadh ag an gComhthionól Ginearálta. Cuirtear togra comhdhlúite le haghaidh mhodhnú Rialacha Nós Imeachta an Chomhthionóil Ghinearálta i láthair in Iarscríbhinn 1 a ghabhann le doiciméad cruinnithe SG-21024-AG 15/10. San áireamh leis freisin tá roinnt ceartúchán eagarthóireachta ar théacs Gearmáinise cuid de na doiciméid (Iarscríbhinn 4 a ghabhann le SG-21022-AG 15/9) agus moltar ann go modhnófar Airteagal 28 ‘Teacht i bhFeidhm’ de na Rialacha Nós Imeachta le go dtiocfadh sé i bhfeidhm ar an gcéad lá tar éis an 15ú seisiún de chuid an Chomhthionóil Ghinearálta. I gcomhréir leis na seasaimh a leagtar amach faoi mhír 8, pointe c) agus faoi mhír 9 ar an gclár oibre, ba cheart don Aontas tacú le glacadh na leasuithe ar Airteagail 4 go 7, 10, 22 agus 28 de Rialacha Nós Imeachta an Comhthionóil Ghinearálta agus le formheas na Nótaí Míniúcháin ábhartha. 4.Bunús dlí 4.1.Bunús dlí don nós imeachta 4.1.1.Na prionsabail In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’ Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear leis freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a bheith leo ar ábhar na reachtaíochta a ghlacfaidh reachtas an Aontais Eorpaigh’. 4.1.2.Feidhm maidir leis an gcás seo Is comhlacht é Comhthionól Ginearálta OTIF a cuireadh ar bun le comhaontú, eadhon an Coinbhinsiún maidir le hIompar Idirnáisiúnta d’Iarnród (COTIF). Na gníomhartha a iarrtar ar Chomhthionól Ginearálta OTIF a ghlacadh, is gníomhartha iad a bhfuil éifeachtaí dlíthiúla leo, mar a léiríodh sa roinn roimhe seo. Leis na gníomhartha atá beartaithe, ní dhéantar creat institiúideach an chomhaontaithe a fhorlíonadh ná a leasú. Dá bhrí sin, is é Airteagal 218(9) CFAE an bunús dlí don nós imeachta maidir leis an gcinneadh atá beartaithe.

4.2.Bunús dlí substainteach An bunús dlí substainteach le cinneadh faoi Airteagal 218(9) CFAE, braitheann sé go príomha ar chuspóir agus ar ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar an príomhcheann agus an ceann eile a shainaithint mar aidhm nó comhpháirt theagmhasach agus é sin amháin, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh‑chomhpháirte. Is le ‘hiompar d’iarnród’ a bhaineann príomhchuspóir agus príomhábhar an ghnímh atá beartaithe. Dá bhrí sin, is é Airteagal 91 CFAE bunús dlí substainteach an chinnidh atá beartaithe. 4.3.Conclúid Ba cheart Airteagal 91 CFAE a bheith ina bhunús dlí don chinneadh atá beartaithe, i gcomhar le hAirteagal 218(9) CFAE. 5.Foilsiú an ghnímh atá beartaithe Ós rud é nach ndéanfaidh gníomh an 15ú Comhthionól Ginearálta de chuid OTIF aon leasú ar COTIF nó ar a Aguisíní, ní gá é a fhoilsiú in Iris Oifigiúil an Aontais Eorpaigh tar éis a ghlactha. 2021/0271 (NLE) Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh ag an 15ú Comhthionól Ginearálta de chuid na hEagraíochta Idir‑rialtasaí um Iompar Idirnáisiúnta d’Iarnród (OTIF) TÁ COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 91, i gcomhar le hAirteagal 218(9) de, Ag féachaint don togra ón gCoimisiún Eorpach, De bharr an mhéid seo a leanas: (1)Is de bhun Chinneadh 2013/103/AE ón gComhairle a d’aontaigh an tAontas don Choinbhinsiún maidir le hIompar Idirnáisiúnta d’Iarnród an 9 Bealtaine 1980, arna leasú le Prótacal Vilnias an 3 Meitheamh 1999 (‘COTIF’). (2)Cuireadh Comhthionól Ginearálta OTIF ar bun i gcomhréir le pointe (a) d’Airteagal 13(1) de Chomhdháil COTIF (an ‘Comhthionól Ginearálta’). (3)Bíonn an tAontas rannpháirteach sa Chomhthionól Ginearálta i gcomhréir le forálacha COTIF, le Rialacha Nós Imeachta an Chomhthionóil Ghinearálta, agus leis an gComhaontú maidir le hAontachas an Aontais do COTIF. (4)Ag an 15ú seisiún dá chuid atá le bheith ar siúl ar an 28 agus 29 Meán Fómhair 2021, measfar go ndéanfaidh an Comhthionól Ginearálta cinneadh maidir leis na nithe seo a leanas: ullmhú straitéise fadtéarmaí do OTIF; togra le haghaidh Rialachán maidir le toghadh agus coinníollacha seirbhíse an Ard‑Rúnaí; togra chun gníomhaíochtaí Mheitheal na Saineolaithe Dlí agus an Choiste ad hoc um Chomhar a chumasc in aon Choiste ad hocum Ghnóthaí Dlíthiúla agus Comhar Idirnáisiúnta amháin; togra le haghaidh cinneadh maidir le faireachán agus measúnú a dhéanamh ar ionstraimí dlí OTIF; tograí le haghaidh modhnú ar Rialacha Nós Imeachta an Chomhthionóil Ghinearálta.